1993-yil 22-yanvardagi Fuqarolik, oilaviy va jinoyat ishlari bo‘yicha huquqiy yordam hamda huquqiy munosabatlar to‘g‘risidagi Konvensiya va 2002-yil 7-oktabrdagi Fuqarolik, oilaviy va jinoiy ishlar bo‘yicha huquqiy yordam va huquqiy munosabatlar to‘g

1993-yil 22-yanvarda Minsk shahrida imzolangan Fuqarolik, oilaviy va jinoyat ishlari bo‘yicha huquqiy yordam hamda huquqiy munosabatlar to‘g‘risidagi Konvensiya (keyingi o‘rinlarda — Minsk Konvensiyasi) va 2002-yil 7-oktabrda Kishinev shahrida imzolangan Fuqarolik, oilaviy va jinoiy ishlar bo‘yicha huquqiy yordam va huquqiy munosabatlar to‘g‘risidagi Konvensiya (keyingi o‘rinlarda — Kishinev Konvensiyasi) qoidalaridan kelib chiqadigan O‘zbekiston Respublikasining huquqlarini amalga oshirish hamda majburiyatlarining samarali bajarilishini ta’minlash maqsadida:
 1. O‘zbekiston Respublikasi tomonidan:
 2019-yil 26-avgustdagi O‘RQ-554-son Qonuni bilan O‘zbekiston Respublikasining Kishinev Konvensiyasiga qo‘shilinganligi;
 2019-yil 13-dekabrdagi O‘RQ-593-son Qonuni bilan Minsk Konvensiyasiga doir Bayonnomaning (Moskva, 1997-yil 28-mart) ratifikatsiya qilinganligi ma’lumot uchun qabul qilinsin.
 2. Quyidagilar:
 Fuqarolik, oilaviy va jinoyat ishlari bo‘yicha huquqiy yordam hamda huquqiy munosabatlar to‘g‘risidagi Konvensiya (Minsk, 1993-yil 22-yanvar) va unga doir Bayonnomaga (Moskva, 1997-yil 28-mart) a’zo davlatlarning vakolatli organlari bilan hamkorlikni amalga oshiruvchi O‘zbekiston Respublikasining vakolatli organlari ro‘yxati 1-ilovaga muvofiq;
 Fuqarolik, oilaviy va jinoiy ishlar bo‘yicha huquqiy yordam va huquqiy munosabatlar to‘g‘risidagi Konvensiyaga (Kishinev, 2002-yil 7-oktabr) a’zo davlatlarning vakolatli organlari bilan hamkorlikni amalga oshiruvchi O‘zbekiston Respublikasining vakolatli organlari ro‘yxati 2-ilovaga muvofiq tasdiqlansin. 
 3. Belgilansinki:
 Minsk Konvensiyasi, unga doir Bayonnoma (Moskva, 1997-yil 28-mart) va Kishinev Konvensiyasiga a’zo davlatlarning vakolatli organlari bilan mazkur qarorning ilovalarida nazarda tutilgan masalalar bo‘yicha hamkorlik bevosita ushbu ilovalarda ko‘rsatilgan respublika organlari (keyingi o‘rinlarda — vakolatli organlar) yoki ularning hududiy organlari yoxud tasarrufidagi tashkilotlar tomonidan amalga oshiriladi; 
 vakolatli organlar tomonidan ularning markaziy apparatining tegishli tarkibiy bo‘linmalari yoki hududiy organlari yoxud tasarrufidagi tashkilotlarini (keyingi o‘rinlarda — tarkibiy bo‘linmalar) Minsk Konvensiyasi va Kishinev Konvensiyasi bo‘yicha bevosita hamkorlikni amalga oshirishga mas’ul etib belgilash to‘g‘risida qaror qabul qilinadi hamda uch kundan kechikmasdan Tashqi ishlar vazirligiga bu haqda xabar beriladi;
 vakolatli organlarning Minsk Konvensiyasi va Kishinev Konvensiyasi bo‘yicha hamkorlikni amalga oshirishga mas’ul etib belgilangan tarkibiy bo‘linmalarining ushbu organlar rahbariyati tomonidan jiddiy zaruratsiz almashtirilishiga yo‘l qo‘yilmaydi;
 vazirliklar, idoralar va boshqa tashkilotlar Minsk Konvensiyasi va Kishinev Konvensiyasi doirasida so‘rovlarni ko‘rib chiqish (ijro etish) va yuborishda vakolatli organlar hamda ularning mas’ul tarkibiy bo‘linmalariga tegishli ma’lumotlarni taqdim etishda amaliy yordam ko‘rsatadi; 
 mazkur qarorning ilovalarida nazarda tutilgan masalalar vakolatli organlarning qonun hujjatlari bilan belgilangan vakolat doirasiga ta’sir etmaydi;
 vakolatli organlarning rahbarlari Minsk Konvensiyasi va Kishinev Konvensiyasidan kelib chiqadigan O‘zbekiston Respublikasining huquqlarini amalga oshirish hamda majburiyatlarining samarali bajarilishi uchun shaxsan javobgar hisoblanadi.
 4. Vakolatli organlar:
 ikki hafta muddatda mazkur qarorning ilovalarida nazarda tutilgan o‘zlariga biriktirilgan har bir masala bo‘yicha hamkorlikni amalga oshirishga mas’ul tarkibiy bo‘linmalar ro‘yxatini tasdiqlasin hamda ular bilan aloqaga chiqish uchun zarur ma’lumotlarni ilova qilgan holda Tashqi ishlar vazirligiga taqdim etsin;
 kelgusida ushbu ro‘yxatga kiritiladigan o‘zgartirishlar haqida Tashqi ishlar vazirligini belgilangan muddatda xabardor qilib borsin.
 5. Tashqi ishlar vazirligi (A.X. Kamilov) bir oy muddatda vakolatli organlar va ularning mas’ul tarkibiy bo‘linmalari yakuniy ro‘yxatini shakllantirsin hamda vakolatli organlar haqidagi xabarnomalarni konvensiyalar depozitariylariga yuborsin.
 6. Mazkur qarorning ijrosini samarali tashkil etishga mas’ul va shaxsiy javobgar etib vakolatli organlar rahbarlari belgilansin. 
 Qaror ijrosini muhokama qilib borish, ijro uchun mas’ul idoralar faoliyatini muvofiqlashtirish va nazorat qilish O‘zbekiston Respublikasi Bosh vaziri A.N. Aripov hamda O‘zbekiston Respublikasi Prezidenti Administratsiyasi rahbari Z.Sh. Nizomiddinov zimmasiga yuklansin.